# Megszakítási (IRQ) vonalak

## A foglalt megszakítások (IRQ-k)

Ezen a lapon át lehet tekinteni, hogy mely megszakítások foglaltak és melyik eszközhöz tartoznak.

A megszakítások (IRQ-k) segítségével bonyolítják le a különféle eszközök a kommunikációt, pl. a billentyűzet, a modem vagy a hangkártya megszakítási kérést küld a processzorhoz, ha adatok fogadására vagy küldésére készül. A legelterjedtebben használt, i386 architektúrájú PC-kben csak 16 (0-15) megszakítás áll rendelkezésre az eszközök egymás közötti kommunikációjának lebonyolításához.

Gyakran előforduló hardverprobléma az IRQ-konfliktus, amikor két eszköz ugyanazt a megszakítást próbálja használni vagy egy hibás beállítás miatt a rendszerszoftver más megszakítást feltételez egy eszköznél, mint amelyet az ténylegesen használ.

A megjelenő információ formátuma rendszerfüggő. Néhány rendszernél előfordulhat, hogy semmi sem jelenik meg itt.

&Linux; rendszerekben ezek az adatok a `/proc/interrupts` fájlból származnak, mely csak akkor létezik, ha a `/proc` pszeudo-fájlrendszer engedélyezve van a kernelben.

Az első oszlopban látható a megszakítás azonosítószáma, a másodikban az utolsó rendszerindítás óta érkezett megszakításkérések száma, a harmadikban a megszakítás típusa, a negyedikben a megszakítást lefoglaló eszköz azonosítóneve.

Az adatok tájékoztató jellegűek, itt egyik beállítást sem lehet megváltoztatni.

### A szakasz szerzői

Matthias Hölzer (hoelzer@kde.org), Helge Deller (helge.deller@ruhruni-bochum.de), Duncan Haldane (duncan@kde.org) és Michael McBride (mpmcbride7@yahoo.com)

Fordítás magyar nyelvre: Szántó Tamás tszanto@mol.hu